
[bookmark: _Hlk69478150]CONVENI DE COL·LABORACIÓ ENTRE L’AJUNTAMENT DE MONTMELÓ I L’ASSOCIACIÓ DE DONES DE MONTMELÓ PER LA IGUALTAT (ADMI) PER LA CONCESSIÓ D’UNA SUBVENCIÓ NOMINATIVA PER A L’ANY 2026

REUNITS

D’una part, l’Ajuntament de Montmeló, representat pel Sr. Pere Rodríguez Rodríguez, alcalde-president, que actua en nom i representació d’aquest municipi, amb CIF P0813400I i amb domicili a la Plaça de la Vila número 1, de Montmeló (08160).

Està assistit en aquest acte per la Sra. Ruth González Rando, secretària accidental de l’Ajuntament de Montmeló, per tal de donar fe de la signatura del present conveni, i en ús de les facultats que li atribueix l’art. 3 del Reial decret 128/2018, de 16 de març, pel qual es regula el règim jurídic dels funcionaris d’Administració local amb habilitació de caràcter nacional.

I de l’altra part, Maria Carmen Pipó Rodrigo, amb NIF 52143803C, que actua en nom i representació de l’Associació de Dones de Montmeló per la Igualtat (ADMI), amb CIF G66681750 i domicili al carrer Folch i Torres, s/n, de Montmeló.

Ambdues parts es reconeixen mútuament la capacitat legal necessària per a obligar-se lliurement i a l’efecte acorden el següent conveni.

ANTECEDENTS

1. L’entitat Associació de Dones de Montmeló per la Igualtat (ADMI) és una entitat sense ànim de lucre que desenvolupa la seva activitat de la igualtat i el feminisme i té per objectius:

· Informar, orientar i assessorar les dones del municipi sobre la igualtat.
· Promoure la participació de les dones en els diferents àmbits del municipi de Montmeló per tal que tinguin un espai propi.
· Afavorir l’erradicació de la violència masclista i sensibilitzar la població.
· Promoure i avançar en el desenvolupament personal i millora de la qualitat de vida des de la vessant de gènere.
· Impulsar accions amb les dones i per a les dones per tal de promoure la igualtat d’oportunitats i facilitar l’avanç social i la no discriminació entre els homes i les dones, a fi de fer una societat més harmònica on les dones i els homes tinguin el seu lloc des de la vessant de la transversalitat.
· Crear espais de debat i reflexió feminista.
· Conscienciar a la ciutadania de Montmeló de la importància d’arribar a una igualtat real.
· Potenciar i millorar la autoestima de les dones del municipi amb tallers, xerrades i d’altres accions per tal de contribuir a l’eliminació dels estereotips masclistes.

2. El pressupost general de l’Ajuntament de Montmeló per a l’any 2026 inclou la partida número 3340480001, referent a l’entitat ADMI, amb un import de 1.000€.

ACORDEN

Primer. Objecte del conveni

El present conveni té per objecte la col·laboració entre l’Ajuntament de Montmeló i l’entitat Associació de Dones de Montmeló per la Igualtat (ADMI) pel finançament de les despeses realitzades des de l’1 de gener de 2026 fins al 31 de desembre de 2026 derivades de les activitats desenvolupades per l’entitat per tal d’assolir els objectius abans esmentats mitjançant una subvenció nominativa al seu favor.

La relació que estableix aquest conveni no suposa en cap moment que el personal necessari per desenvolupar les activitats per part de l’ADMI mantingui cap tipus de vincle laboral amb l’Ajuntament de Montmeló.

Segon. Règim jurídic del conveni

Aquest conveni es regeix pels arts. 47 a 53 de la Llei 40/2015, d’1 d’octubre, de règim jurídic del sector públic, així com per la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s’aprova el Reglament de la Llei general de subvencions.

Tercer. Import de la subvenció i aplicació pressupostària

L’Ajuntament de Montmeló atorga a l’entitat Associació de Dones de Montmeló per la Igualtat (ADMI), amb NIF G66681750, una subvenció nominativa per un import de 1000 €, amb càrrec a l’aplicació pressupostària 3340480001 del pressupost municipal vigent.

La subvenció no podrà superar, en cap cas, el cost total de l’activitat subvencionada.

Quart. Pagament de la subvenció

El pagament de la subvenció es realitzarà en dos pagaments fraccionats. L’entitat beneficiària rebrà el 50% de l’import concedit en el moment de la signatura del conveni, mentre que el 50% restant es farà efectiu un cop presentada i validada la justificació econòmica de l’activitat subvencionada, d’acord amb el que estableix aquest conveni.

Cinquè. Obligacions de l’entitat Associació de Dones de Montmeló per la Igualtat (ADMI)

L’entitat Associació de Dones de Montmeló per la Igualtat (ADMI) es compromet a dur a terme el que estableixen els següents apartats:

1. Desenvolupar les activitats recollides al projecte de l’entitat, incorporat a l’expedient administratiu corresponent.
2. Complir estrictament tot el que disposa la legislació que, en matèria fiscal, laboral i de seguretat social, estigui vigent durant la durada del conveni, sota la seva responsabilitat exclusiva.
3. Justificar el compliment de les activitats i acreditar les despeses efectuades, d’acord amb la clàusula novena d’aquest conveni.
4. Incloure a les publicacions i programes de difusió d’activitats el text “amb la col·laboració de l’Ajuntament de Montmeló”, d’acord amb la tipologia normalitzada.
5. Presentar la documentació que sigui requerida per l’Ajuntament de Montmeló i col·laborar en les actuacions de comprovació i informació que aquest dugui a terme.

Sisè. Obligacions de l’Ajuntament de Montmeló

L’Ajuntament de Montmeló es compromet a dur a terme el que estableixen els següents apartats:

a) Atorgar a l’entitat Associació de Dones de Montmeló per la Igualtat (ADMI) l’aportació econòmica necessària per a la realització de les activitats descrites per import de 1.000€.
b) Realitzar el seguiment i control del compliment del conveni.

Setè. Compatibilitat amb altres subvencions

La subvenció atorgada per l’Ajuntament de Montmeló és compatible amb altres subvencions o ajuts públics o privats, sempre que la suma concurrent de tots els ingressos no superin el cost de l’activitat.

L’entitat Associació de Dones de Montmeló per la Igualtat (ADMI) es compromet a comunicar a l’Ajuntament de Montmeló l’obtenció d’altres subvencions o ajuts públics que s’hagin concedit per a la mateixa finalitat del present conveni.

Vuitè. Durada del conveni

El present conveni tindrà vigència des de la seva signatura i fins al 31 de desembre 2026.

Abans de la finalització del termini de vigència, el conveni podrà ser prorrogat de manera expressa, mitjançant acord formal de les parts, sempre que no se superi el límit temporal establert per la normativa vigent.

Novè. Justificació de la subvenció

L’entitat beneficiària haurà de presentar, durant en el període de l’1 de gener de 2027 al 28 de febrer de 2027, la documentació justificativa de les despeses realitzades mitjançant la modalitat de compte justificatiu simplificat, d’acord amb el que estableix la normativa de subvencions, mitjançant instància presentada a l’Ajuntament a la qual s’adjunti la documentació justificativa següent:

a) Una memòria d’actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.
b) Una memòria econòmica simplificada justificativa del cost de les activitats realitzades, que contindrà:
· Relació classificada de despeses i inversions de l’activitat, amb identificació del creditor i del document, l’import, la data d’emissió i la data de pagament.
· Detall d’altres ingressos o subvencions que hagin finançat l’activitat amb indicació de l’import i la seva procedència.

L’entitat Associació de Dones de Montmeló per la Igualtat (ADMI) se subjecta al règim de requisits, obligacions i forma de justificació previst a la Llei 38/2003, de 17 de novembre, general de subvencions i en el seu Reglament, aprovat pel RD 887/2006, de 21 de juliol, en tot allò que resulti d’aplicació.

Desè. Actuacions de comprovació i control financer

L’entitat Associació de Dones de Montmeló per la Igualtat (ADMI) es compromet a sotmetre’s a les actuacions de comprovació i a l’aportació de la informació que es requereixi, respecte de la gestió dels fons subvencionats pugui efectuar l’òrgan concedent, així com a les actuacions de comprovació i control financer que puguin realitzar el òrgans de control competents.

Onzè. Incompliment i reintegrament

L’incompliment total o parcial de les obligacions derivades d’aquest conveni donarà lloc al reintegrament de les quantitats percebudes, en els termes previstos a la Llei 38/2003, general de subvencions.

L’entitat Associació de Dones de Montmeló per la Igualtat (ADMI)  queda obligada a reintegrar els fons amb els corresponents interessos de demora, des del moment del pagament de la subvenció fins a la data en què s’acordi la procedència del reintegrament, en els supòsits d’incompliment dels requisits i obligacions establertes per a la concessió, i en tot cas, en els supòsits regulats en l’art. 37 de la Llei 38/2003, de 17 de novembre, general de subvencions.

Dotzè. Modificació del conveni

Qualsevol modificació del present conveni haurà de formalitzar-se mitjançant acord exprés i per escrit de les parts.

Tretzè. Extinció del conveni

El present conveni s’extingirà per alguna de les causes següents

· Per mutu acord de les parts, manifestat per escrit.
· Per incompliment dels acords que s’hi estableixen.
· Per la denúncia d’una de les parts, feta amb un mínim de tres mesos d’antelació, sense perjudici de finalitzar els encàrrecs iniciats.
· Per les causes generals establertes en la legislació vigent.

Catorzè. Publicitat i transparència

La subvenció atorgada mitjançant el present conveni serà objecte de publicitat en el Sistema Nacional de Publicitat de Subvencions a través de la Base de Dades Nacional de Subvencions (BDNS). També es publicarà a través del Registre de subvencions i ajuts de Catalunya (RAISC), d’acord amb les previsions del Decret 271/2019, de 23 de desembre, pel qual s'aprova el Reglament del Registre de subvencions i ajuts de Catalunya.

Per altra banda, el conveni serà objecte de publicitat i al Registre de convenis de col·laboració i cooperació de la Generalitat, que s’ha d’integrar en el Portal de la Transparència de l’Ajuntament de Montmeló, d’acord amb l’art. 14 de la Llei 19/2014, de 29 de desembre, de transparència, accés a la informació i bon govern de Catalunya i l’art. 44 del Decret 8/2021, de 9 de febrer, sobre la transparència i el dret d'accés a la informació pública.

I, en prova de conformitat, ambdues parts accepten les estipulacions precedents i signen aquest conveni al lloc i en dia indicats, per duplicat i a un sol efecte.


L’Alcalde de l’Ajuntament			La secretària accidental de l’Ajuntament
Pere Rodríguez Rodríguez			Ruth González Rando 





Representant de Associació de Dones de Montmeló per la Igualtat (ADMI)
Mª Carmen Pipó Rodrigo

